സാത്താൻ യഹോവയാം ദൈവത്തിന്റെ പ്രമുഖ എതിരാളി ആണെന്നും അവനാണ് അദൃശ്യമായി ഈ ലോകത്തെ ഭരിക്കുന്നതെന്നും യഹോവയുടെ സാക്ഷികൾ വിശ്വസിക്കുന്നു. അവൻ ആദ്യം ദൈവത്തിന്റെ ഒരു വിശ്വസ്ത ദൂതനായിരുന്നെന്നും എന്നാൽ ദൈവത്തിനു ലഭിക്കേണ്ട ആരാധന തനിക്കുലഭിക്കണമെന്ന് ആഗ്രഹിച്ച അവൻ ദൈവത്തിനെതിരെ തിരിഞ്ഞെന്നും പഠിപ്പിക്കുന്നു. സാത്താൻ ആദാമിനെയും ഹൗവായെയും ദൈവത്തെ അനുസരിക്കുന്നതിനു പകരമായി തന്നെ അനുസരിക്കാൻ പ്രേരിപ്പിച്ചെന്നും അങ്ങനെ ഇഷ്ടാനുസരണം പ്രവർത്തിക്കാനുള്ള സ്വാതന്ത്ര്യം നൽകിയാൻ മനുഷ്യർ യഹോവയോട് വിശ്വസ്തരായി നിലനിൽക്കുമോ ഇല്ലയോ എന്ന ഒരു "വിവാദം വിഷയം" ഉടലെടുത്തതായും അവർ പറയുന്നു.അങ്ങനെ ഫലത്തിൽ ദൈവത്തിന്റെ പരമാധികാരം സാത്താൻ ചോദ്യം ചെയ്തതായും അവർ പഠിപ്പിക്കുന്നു. സാത്താനെ അപ്പോൾ തന്നെ നശിപ്പിക്കുന്നതിനു പകരം മറ്റ് സൃഷ്ടികൾക്ക് ഒരു പാഠം നൽകേണ്ടതിന് ദൈവം സാത്താൻ പറഞ്ഞത് ശരിയാണോ എന്ന് തെളിയിക്കാൻ അവന് ഒരവസരം നൽകിയെന്നും അങ്ങനെ സാത്താനെ കുറച്ചു കാലത്തേക്ക് ഭൂമിയെ അദൃശ്യമായി നിയന്ത്രിക്കാൻ ദൈവം അവന് അനുമതി നൽകിയതായും ഇവർ വിശ്വസിക്കുന്നു. എന്നാൽ സാത്താനു ഭൂമിയുടെ മേലുള്ള അധികാരം പൂർണ്ണമായി നൽകിയിട്ടില്ലെന്നും മറിച്ച് ഇയോബിനെ പരീക്ഷിക്കാൻ അനുവദിച്ചതു പോലെ ചില നിയന്ത്രണങ്ങൾ സാത്താനു ദൈവം ഏർപ്പെടുത്തിയിട്ടുള്ളതായും അവർ പറയുന്നു. സാത്താൻ വ്യാജ മതങ്ങളാലും തെറ്റു ചെയ്യാൻ പ്രേരിപ്പിച്ചു കൊണ്ടും മനുഷ്യരെ വഴിതെറ്റിക്കുകയാണെന്നും അവനാണ് എല്ലാ പ്രശ്നങ്ങൾക്കും കാരണക്കാരനെന്നും പഠിപ്പിക്കുന്നു. 1914-ൽ യേശു സ്വർഗ്ഗത്തിൽ രാജാവായപ്പോൾ സാത്താനെയും അവന്റെ ഭൂതങ്ങളെയും ഭൂമിയിലേക്ക് ദൈവം തള്ളിയിട്ടുവെന്നും അങ്ങനെ അന്ത്യകാലം അന്ന് മുതൽ തുടങ്ങിയെന്നും സാക്ഷികൾ വിശ്വസിക്കുന്നു.
സാത്താൻ
ദൈവം
കുരിശ്
സത്യക്രിസ്ത്യാനിത്വത്തിന്റെ പുനസ്ഥാപനം